ශ්‍රියා සරන් චිත්‍රපට නාමාවලිය
ශ්‍රියා සරන් යනුවෙන් හැඳින්වෙන්නේ ප්‍රධාන වශයෙන්ම තෙලිඟු, දෙමළ සහ හින්දි චිත්‍රපටවල රංගනයෙහි යෙදී ඇති ඉන්දියානු නිළියක සහ නිරූපිකාවකි. ඇය රංගනයට පිවිසියේ තෙලිඟු චිත්‍රපටයක් වන ඉෂ්ටම් (2001) හරහා ය. ඇගේ පළමු ආර්ථිකමය අතින් සාර්ථක චිත්‍රපටය වූයේ සන්තෝෂම් (2002) ය. ඉන් අනතුරුව, ඊළඟ වර්ෂයේ දී ඇය තුජේ මේරී කසම් චිත්‍රපටය හරහා හින්දි සිනමාවට පිවිසියා ය. එහි දී ඇය රිතේශ් දේශ්මුඛ් සහ ජෙනීලියා ඩි'සූසා සමඟින් සහාය චරිතයක් නිරූපණය කළා ය. අනතුරුව ඇය ආර්ථිකමය අතින් සාර්ථක අපරාධ නාට්‍ය චිත්‍රපටයක් වූ ටාගෝර් (2003) හි චිරන්ජීවි නම් නළුවා සමඟ රංගනයෙහි යෙදුණා ය. එම වර්ෂයේ දී ම, ඇය දෙමළ-තෙලිඟු ද්වීභාෂා චිත්‍රපටයක් වූ එනක්කු 20 උනක්කු 18 හි සහාය චරිත නිරූපණය සිදුකළ අතර, මෙය ඇගේ දෙමළ සිනමා ප්‍රවිෂ්ටය සනිටුහන් කළේ ය. 2005 දී, ඇය රඟපෑ චිත්‍රපට දහයක් මුදාහැරුණු අතර ඒ අතරට මලෛ, එස්. එස්. ‍රාජමෞලිගේ ඡත්‍රපති, සහ මෝගුඩු පෙල්ලම් ඕ දොංගෝඩු යන චිත්‍රපට අයත් වේ. සරන් ප්‍රධාන චරිත නිරූපණය කළ 2006 වර්ෂයේ එකම චිත්‍රපටය වූයේ තිරුවිලෛයාඩල් ආරම්බම් නම් දෙමළ චිත්‍රපටයයි.

2007 දී, සරන් රජිනිකාන්ත් සමඟින් එස්. ශංකර්ගේ සිවාජි චිත්‍රපටයෙහි රංගනයෙහි යෙදුණා ය. ඉන්දියානු සිනමාවේ ඉහළම පිරිවැයක් දරා නිපදවූ චිත්‍රපටයක් වන මෙය එකල වැඩිම ආදායමක් ලද දෙමළ චිත්‍රපටය විය. එම වර්ෂයේම ඇය නැවතත් හින්දි සිනමාවට පිවිසියේ මෝහිත් සූරිගේ අවාරපන් චිත්‍රපටය තුළිනි. මෙහි ඇය මුසල්මාන යුවතියකගේ චරිතය නිරූපණය කළා ය. ඉන් අනතුරුව, ඇය ඇමරිකානු සිනමාවට ප්‍රවිෂ්ට වූයේ ජේම්ස් ඩොඩ්සන්ගේ දි අදට් එන්ඩ් ඔෆ් ද ලයින් (2008) තුළිනි. එහි ඇය දුරකථන මධ්‍යස්ථානයක ඉන්දියානු කාන්තාවකගේ චරිතය නිරූපණය කළා ය. ඉන් අනතුරුව නිකුත් වූ ඇගේ චිත්‍රපට අතරට කන්තස්වාමි (2009) සහ කුට්ටි (2010) යන දෙමළ චිත්‍රපට, සහ ඇගේ ප්‍රථම මලයාල්ම් චිත්‍රපටය වූ පෝක්කිරි රාජා (2010) ඇතුළත් වේ.

2012 දී, සරන් දීපා මේහ්තාගේ මිඩ්නයිට්'ස් චිල්ඩ්‍රන් චිත්‍රපටයෙහි චරිත නිරූපණය කළා ය. මෙය සල්මාන් රුෂ්ඩීගේ එම නමම ඇති නවකථාවේ ඉංග්‍රීසි අනුවර්තනයකි. අනතුරුව පැමිණි වර්ෂවල දී, ඇය රූපා අයියර්ගේ ඓතිහාසික ෆැන්ටසි චිත්‍රපටයක් වූ චන්ද්‍රා චිත්‍රපටයෙහි කුමරියකගේ චරිතය නිරූපණය කළා ය; මෙම චිත්‍රපටය කන්නඩ සහ දෙමළ භාෂාවලින් රූගතකෙරිණ. 2014 දී, ඇය මනම් නම් තෙලිඟු නාට්‍යමය චිත්‍රපටය තුළ ද්විත්ව චරිත නිරූපණයක් සිදුකළා ය. මෙම රංගනය උදෙසා සරන් විචාරක පැසසුම් ලද අතර, 62වන ෆිල්ම්ෆෙයාර් අවෝඩ්ස් සවුත් හි දී හොඳම සහාය නිළිය – තෙලිඟු සම්මානය සඳහා නිර්දේශ විය. ඉන් පසු වර්ෂයේ දී, ඇය අජ්‍රේ දේව්ගන් සමඟ දෘශ්‍යම් නම් හින්දි චිත්‍රපටයෙහි රංගනයෙහි යෙදුණා ය. මෙය එම නමම සහිත මලයාලම් චිත්‍රපටයෙහි හින්දි ප්‍රතිනිර්මාණයක් වූ අතර, එය ආර්ථිකමය අතින් ද සාර්ථක විය.

චිත්‍රපට

සටහන්

ආශ්‍රේයයන්

බාහිර සබැඳි 

ඉන්දියානු චිත්‍රපට නාමාවලී
නිළි චිත්‍රපට නාමාවලී